LidanRubinov/Halacha-QA huggingface dataset:
שאלה: האם אלוקים רצה במות הנערים?: אם שלושת הנערים מתו, הדבר מעלה שאלה מאוד מרכזית: אם רצה שלא ימותו, ומתו, הרי שאינו אל כל-יכול. ואילו אם רצה שימותו, הרי הוא אל לא טוב. אז מה עדיף? השאלה נשאלה בהמשך לשאלה "איך אפשר להאמין שהמקרה לטובה?"
תשובה: ב"ה לך. שמחתי לקבל את מכתבך, לראות את השאלה היפה שלך, שאלה המראה על חשיבה ועל רצון אמיתי להבין. אין ספק שעיסוק בנקודות כואבות כל כך לא קל, לא בגלל שאין תשובות, אלא שכשעוסקים במשהו רגיש, כל עיסוק מעורר כאב, מעורר את הקושי שנמצא בלב. חשוב מאוד לדעת שאין דבר בעולם שהוא לא בהשגחה פרטית. הקדוש ברוך הוא משגיח על הכל, והכל בהחלטה שלו יתברך. אלא שאנו יודעים שה' יתברך נתן לנו בחירה חופשית, להחליט אם לעשות או לא. איך הדברים מסתדרים? זו שאלה עצומה שאלה שבה עסקו רבים וגדולים, ואף זכתה היא לכינוי "שאלת הידיעה והבחירה". מטבעם של הדברים, לא אוכל להיכנס לשאלה זו, שהיא דורשת לימוד מסודר, ומאוד בנוי, ואי אפשר להחליף את הלימוד המותאם לבית המדרש, בתשובה כזו או אחרת דרך האינטרנט. לכן אני רק יכול להזמין אותך להתבונן בדברים, ללמוד אותם, ואם תרצה אשמח לעזור לך למצוא כתובת בה תוכל לברר וללמוד את הדברים. פעמים רבות אנו מנסים להבין את ה' יתברך בשכל שלנו. אנו מנסים ולא כל כך מצליחים, והסיבה לכך היא שהשכל שלנו מצומצם מאוד, ואנו לא מסוגלים להבין את השכל האלוקי שהוא עליון לאין ערוך מהשכל שלנו. אנו מסוגלים לשפוט ולהבין דברים לפי המראה המצומצם שלנו, מה עכשיו אנו רואים, ואיך הדברים נראים עכשיו, אך לא מסוגלים לראות בראיה של שנים, בראיה של תהליכים אלוקיים. מה היו החשבונות של ה'? אנו לא מסוגלים להבין, אך אנו מאמינים שה' יתברך יודע את הכל וכל דבר הוא חלק מהתהליך השלם של גאולת עם ישראל. אנו במבט הפשוט שלנו מסוגלים להבין שעם ישראל נמצא בתהליך של גאולה, תהליך של התקדמות לקראת התיקון השלם שלו, וממילא התיקון השלם של העולם, אלא שתהליך זה דורש זמן והשקעה. במבט פשוט אנו רואים כיום עוד כמה יש לנו להתקדם. אנו מתקדמים, אנו צועדים קדימה כל הזמן, אבל יש לנו עוד מה להתקדם, וכל דבר שאנו עוברים זה חלק מהתהליך הזה, תהליך שבא להוביל את עם ישראל לגאולה השלמה שלו. פעמים שעם ישראל צריך אחדות גדולה כדי לעבור שלב לא פשוט, ופעמים שהעם צריך תפילות מיוחדות בעומק הלב כדי לבנות את הבסיס להמשך הדרך ופעמים דברים אחרים. אבל אנו מאמינים, אנו מאמינים שאין דבר לחינם, ושכל דבר תורם לנו, שכל דבר מקדם אותנו ושבעזרת ה' נזכה. ודאי שאנו תפילה שלא נהיה צריכים את הדברים האלו, ונזכה להגיע לגאולה השלמה בלי צער ובלי קרבנות כואבים, אך אנו מבינים שלפעמים אין ברירה, פעמים שה' יתברך צריך לקדם אותנו גם בדרכים הפחות פשוטות. כמו שכתבתי בעבר, חשוב להתחזק, ולנצל את הקשיים האלו לנקודת כח להמשך הדרך, לבסיס לבירור אמיתי, כנה ורציני ולבנין רציני של האמונה שלנו. אם תרצה אשמח לעזור לך בכך. שתהיה לך המון הצלחה הרב יצחק גרינבלט.
שאלה: ספר שהופקר: מוסדות ששייכים לחסידות מסויימת הודיעו שכל הספרים שיימצאו מפוזרים ברחבי המוסדות יונחו למשך שבוע וחצי במקום מסויים שייחדו לכך ולא ילקחו ע"י בעליהם יהיו הפקר. הייתה שם גמרא שעבר אותו שבוע וחצי ולא נלקחה ע"י הבעלים, בתוכה כתוב שם באנגלית וטלפון של הבעלים. התקשרתי לבעלים והטלפון כבוי, סביר להניח שאותם בעלים הם אמריקאים שאולי חזרו לארה"ב. עד מתי עליי להמשיך ולהתקשר לבעלים, או שאין עליי בכלל חובה זו מאחר שהספרים כבר נחשבים הפקר כיוון שהבעלים לא לקח אותם באותו פרק זמן שמוסדות החסידות הקצו לכך?
תשובה: במקום זה כנראה נהגו כדעת הרב באגרות משה (חו"מ ח"ב סי' מה,ב) שכ' שאפשר לפרסם שאם לא מגיע עד מועד מסוים אז האבידה תהיה לישיבה ולמוצאה וצריך שיהיה מפורסם לכל בני הישיבה. ואם ידוע בודאי או רק בספק שאדם זה לא ידע מן התקנה אזי לא חלה לגביו תקנה זו אך כותב שאין להסתפק שהולכים אחרי הרוב שידעו מכך, לכן יש להתנהג עפ"י מנהג המקום הזה אא"כ ידוע שאדם זה לא ידע מן התקנה. וכך הוא המנהג בהרבה מקומות שהרי שמירת הספרים דורשת מקום וטורח גדול ובזה לא חייבו חכמים בהשבת אבידה. אומנם דעת הגאון הרב זלמן נחמיה גולדברג היא שאין מודעה זו מועילה ויש לשום כל ספר ולקחתו ובאם יבואו הבעלים יש ליתן לו את השווי. הרב אבישי חבר טוב
שאלה: חילול שבת לאור המצב הביטחוני: בשבת הקרובה האם יהיה מותר להפעיל רדיו טלוויזיה במצב של כוננות? האם מותר לנסוע כדי להגיע למקום מוגן? האם מותר להתעדכן בפלאפון לגבי המצב הבטחוני?
תשובה: א. יש גל שקט ברדיו קול חי. מותר להשתמש רק בו ולא ברשת אחרת ולא בפלאפון. ב. בהשמע אזעקה יש לרדת מיד למקלט סמוך. אסור להימצא בתוך רכב במצב כזה האזנה לגל השקט והדלקת רדיו בשבת בזמן מלחמה אמצעי תקשורת בשבת לאור המצב הביטחוני
שאלה: הרב אני לא יכולה עם הלחץ הזה. תחזק אותי הרב!: הרב אני לא יכולה יותר עם המלחמה הנוראית הזו! לא התקלחתי 4ימים (רק החלפתי בגדים.)אני מפחדת שבאמצע המקלחת תהיה אזעקה. אני לא יוצאת מהבית - אני מפחדת שתהיה אזעקה באמצע הרחוב. אני כל היום על המחשב מ7בבוקר-12בלילה בודקת מה קורה. אחרי כל אזעקה אני דואגת לכולם - לכל עמ"י. ומתפללת שלא יפגע שום יהודי. אני כל היום בפחד ובלחץ מתמיד מאזעקות אני לא מצליחה להירדם בלילה! בקיצור סיוט מהלך על טילים! תחזק אותי הרב אני חייבת. אני פוחדת חוששת חסרת אונים רועדת כואבת לחוצה! הרב אני רוצה להאמין שה שומר עליי ומאד קשה לי כשנשמעת האזעקה אני באותו רגע טסה למקלט עם בני משפחתי שיהיו בריאים וליבי בוער בחוזקה בני משפחתי הם לא בקטע שאומרים תהילים ואני מתביישת לומר בקול אז אני אומרת בלב ומתחננת לה שישמור על כל עמ"י ועלינו זה ר? הלב כל היום נמצא המתח ובחרדה מהאזעקה הבאה. אני כל כך רוצה להיות בטוחה שה שומר עליי ולהיות רגועה הרב איך עושים את זה ב100 אחוזים??
תשובה: ב"ה לך. חש אני את החרדה, את הלחץ שבו את נמצאת ואני בטוח שלא קל לך. אכן, לא ינום ולא ישן שומר ישראל. ה' שומר עלינו כל הזמן. כל מי שמסתכל במציאות רואה כמה ניסים אנו רואים יום יום, ממש מדהים. אין שום אפשרות להבין את מה שקורה אם לא מסתכלים מתוך עיניים של אמונה, מתוך אמונה באמת בה', ולראות כמה ה' דואג לנו. מאות טילים וכמעט אין נפגעים! זה לא נורמלי, זה ממש מציאות של נס. בגוש קטיף חיו במציאות כזו של נס ואנשים שהיו מבחוץ פחדו, ואנשים שהיו שם לא פחדו, היום כולנו נמצאים במקום הזה. אני גר בדרום ומכיר את המצב היטב, ויחד עם זאת, לא מפחד כלל וכלל. יש מידי פעם אזעקות, אבל רואים את הניסים וזוכרים כל הזמן שה' שומר עלינו. חשוב מאוד להתנתק מהחדשות, להתנתק מהדברים המחלישים, ולעסוק בדברים מועילים, לחזור לחיות, כל זמן שאת בחדשות, יהיה לך קשה להתרומם. לכן, התנתקי, עברי למקום רגוע. אני מאוד מציע לך לנסות את חוות ישוב הדעת של הרב מיכי יוספי, שזה מקום ממש נפלא, רגוע ושלוו. הרב מיכי משדר המון רוגע והמון שמחה, והוא ממש יחזק אותך. מעבר לכך, כדאי שתפני לא רק לרב אלא גם לאשת מקצוע שתעזור לך. התגובות שלך מעט קיצוניות, וחשוב לטפל בכך. אין ספק שאנו במצב לא פשוט, אבל התגובות שלך הן יותר מאשר המציאות, לכן חשוב שתעזרי לך להתגבר. פני לעזרה, וכיום יש לא מעט כאלו שממש מומחים לעסוק בתחום הזה. היי חזקה, וה' יעזור. הרב יצחק גרינבלט.
שאלה: המשך לכלאיים בצמחי בושם : לכבוד הרב ומה לגבי זעתר ובזיליקום תימני ששתולים זה לצד זה? ואם ישנה בעיה מה המרחק שצריך בין אחד לשני? השאלה נשאלה בהמשך לשאלה "כלאים בצמחי בושם"
תשובה: וברכת ד' יש להרחיק את השתילים זה מזה 12 ס"מ, אם התפשטו זה על זה אין להקפיד. בברכת התורה והארץ יהודה הלוי עמיחי מכון התורה והארץ כפר דרום אשקלון
שאלה: שהחיינו על ציצית לילד בן שלוש: בני, בן ה-3, לובש ציצית כבר כשבועיים מאז יום ההולדת. בשבוע הקרוב נעשה לו את מסיבת החלאקה עם קרובי המשפחה, והוא ילבש ציצית חדשה. האם מותר לו לברך שהחיינו במסיבה?
תשובה: כיון שהציצית היא טלית קטן והוא לא חשוב כמו טלית גדול לא מברכים עליו שהחיינו, וכיוון שבלאו הכי אין מברכים שהחיינו בבין המצרים לא ראוי לחפש סיבה לברך ברכה זו בזמן זה.
שאלה: זמן עבודה שהתבזבז: אני לאחרונה התחלתי לעבוד בכרמים ביישובינו, ובהתחלה שלחו לי הודעה להביא נעלים גבוהות. בהתחלה הבאתי ואז ראיתי את המעסיק שלי עם סנדלים, אז למחרת הבאתי גם סנדלים. המעסיק השני שלי ראה את זה ואמר לי להחליף בבית. עד שחזרתי שוב לעבוד עבר 45 דקות. האם הם צריכים לשלם לי על הזמן שהתבזבז?
תשובה: המעסיק אינו צריך לשלם לך על הזמן שהלכת וחזרת להביא נעליים. לבישת הסנדלים על ידי המעסיק אינו מורה על אי הקפדה של הנוהל שנקבע ללבוש נעלים. הרב מרדכי גרוס.
שאלה: התמודדות עם מחשבות שליליות: לפעמים אני רואה נשים לא צנועות, אני רוצה לבקש סליחה מ-ה, אני לא מצליח לשלוט במחשבה והיא עולה לאישה שראיתי לא צנועה. ככה זה כול פעם. השאלה האם בכלל לבקש סליחה ולהתחרט הרי אני יחשוב על זה ויעשה עוד עבירה, או שאולי יש תיקון?
תשובה: כלל חשוב בהרבה דברים בחיים, וגם בהקשר של שאלתך, הוא להפריד בין מה שיש לך שליטה ואחריות עליו, לבין מה שלא. כשמחשבה מסוימת 'עולה' לראש, בדרך כלל הדבר אינו בבחירתך ושליטתך באופן ישיר. אולם, לאחר שהמחשבה עולה, בידך הבחירה האם להישאב אליה או להחליף אותה במחשבה אחרת. קשה לסלק מחשבה שלילית באופן ישיר, הרבה יותר קל לחשוב מחשבה אחרת במקום המחשבה הלא רצויה, וכך המחשבה הלא רצויה מסתלקת מאליה. כל מחשבה חלופית ויעילה הינה טובה לצורך העניין, החל ממחשבות של קודש ועד מחשבות 'סתמיות' של חול. כללית, אני מציע להתייחס למחשבות שליליות כאל זבובים טורדניים שלא אתה בחרת שיבואו אליך, וממילא גם כשהן באות לא להתעסק בהן אלא פשוט לחשוב על משהו חיובי וכך 'להעיף' אותן. חשוב גם לא 'לעקוב' אחרי המחשבה השלילית ולבדוק אם היא באמת סרה מהלב, אלא פשוט לא להתעסק איתה. בכלל, ביחס למחשבות שליליות חשוב מאוד לא לעסוק ב'סור מרע' זמן רב מידי, כי אז אנחנו רק נשאבים לתוך המחשבה השלילית והיא ממלאת את תודעתנו. הרוב המכריע של הזמן והמאמץ צריך להיות מושקע בעשיית טוב, בלימוד תורה ואפילו בדברי חול מותרים, תוך תזכורת פנימית לעצמנו שהמחשבה השלילית אינה חלק מאיתנו באמת. חשוב לשמוח על כל הצלחה, ולשמוח מאוד ברצון הטוב לתקן. שבע יפול צדיק וקם! כמובן שאם אתה יודע שיש סיטואציות מסוימות המביאות למחשבות שליליות, בידך האחריות ויכולת הבחירה להתרחק מהן. בהצלחה רבה!
שאלה: חלום על שמונה עשרה: כבר 5 פעמים בערך התעוררתי, וגיליתי שאני באמצע שמונה עשרה בחלום. פעם בסוף ופעם במחיה המתים פעם בחונן הדעת. מה זה יכול לומר?
תשובה: זה סימן טוב שהתפילה נמצאת בתוך המחשבה אולם יש להיזהר מיד שנזכרים לא להמשיך כך מפני ברכה לבטלה.
שאלה: בריתה בשנת אבל: בשבוע הבא חברה שלי שילדה בת בשעה טובה, עורכת אירוע בריתה. באירוע יהיה רב ויוגש אוכל, האירוע מתקיים באולם. אמי נמצאת בסוף שנת האבל על אבי, ורציתי לדעת האם מותר לי להשתתף בבריתה?
תשובה: בריתה היא אירוע משמח ועל כן לאבל אסור להשתתף בו. יום טוב
שאלה: שימוש בתאריך לועזי: ב"ה ראיתי בשו"ת יין הטוב לגר"י נסים סוף סימן ח שאוסר להשתמש בתאריך לועזי וכן הביא שם את תשובת הרב רפאל מרדכי מלכי. רציתי לדעת האם יש פוסקים שמתירים, כי: א) רוב העולם כולל ת"ח לא נזהרים בדבר, ויש כל כך הרבה דברים שמשתמשים בהם בציון שנה ע"פ ספירת הגויים. ביום יום אני משתמש בתאריך העברי אבל ציון שנים שעברו כמו בתקופת הראשונים וכדומה זה הרבה יותר נוח במספרים שישר נותנים לך את ההסתכלות המתאימה מבחינת הזמן במקום להתבלבל עם ד תתקצ"ה וכדומה. ב) אני כרגע עומד לפני גיוס ואני יודע שאצטרך מתוקף תפקידי להשתמש הרבה בתאריך לועזי. ממש לא מתחשק לי לעשות בעיות. (בין השאר זה לא כל כך נוח להשתמש רק בספרות אחרונות של השנים וכו כפי שראיתי שיש אומרים לעשות כך). ואיך זה שמותר לומר את שמו של אותו האיש (כפי שמופיע בגמרא) ולא לציין תאריך שמפנה ללידתו?
תשובה: יש באמת כאלה שלא רוצים להשתמש בתאריך לועזי, יש גדולים שכתבו בזה משום לא תזכירו, ויש כאלו שמתירים. זה לא משום ע"ז. צריך לעשות הבחנה בין השנה ובין החודש, אם אומר בחודש אוגוסט או יוני, החודשים האלו היו כבר בתקופת הרומאים וזה לא קשור לאותו האיש. אז אם אתה רוצה להחמיר - אתה יכול לומר רק את החודשים ולא את השנים. זה לא ממש שמו, זה ימח שמו וזכרו. לא מזכירים אותו בשמו. גם על עבודה זרה ממש הגמרא אומרת שאם היא מוזכרת במקרא מותר להזכיר.
שאלה: הרב אני מפחדת מהמצב. מותר לי לשמוע שירים?: כבוד הרב המוזיקה ממש מרגיעה אותי בזמן המלחיץ שאנחנו נתונים בו. יש זמר שהוציא שיר על האמונה בה בזמן המפחיד הזה ואני כל היום שומעת אותו ומתחזקת ונרגעת האם מותר לי לשמוע את השיר הספציפי הזה בשלושת השבועות כדי להירגע וכדי לקבל שלווה?הרב אני מפחדת מאד ומתי שאני שומעת שירים על ה וכמה שטוב לבטוח בו אני נרגעת ומתעודדת. אני מקווה שהמלחמה תפסק עד שלושת השבועות אבל אם ח"ו לא אז יהיה מותר לי לשמוע שירים על הקב"ה שמרגיעים אותי? השאלה נשאלה בהמשך לשאלה "ריצה עם מוזיקה בשלושת השבועות"
תשובה: לשואלת, מוזיקה שקטה ("מוסיקה קלאסית") - מותרת מן הדין גם בלי קשר למצב (שו"ת דבר יהושע ח"ג סי' סג. כיוצא בזה כתב הגרש"ז אוירבך, 'הליכות שלמה', פי"ד ס"ג, ושמעתי מאחד מתלמידיו שליט"א שהתיר זאת גם באבלות על הורים). גם אם מדובר על מוזיקה "מרקידה", שנהוג לאסור בשלושת השבועות, מסתבר שאם היא נחוצה לשם הפגת פחד היא מותרת ('הליכות שלמה', שם, הערה 8). בשורות טובות ו ושלווה לך ולכל בית ישראל.
שאלה: המשך סכנה שבצלילה: האם הרב סובר שאחוז כזה שהרב כתב אחד ל-6000, זה נחשב חשש סכנה בכל תחומי התורה? כי יש תשובה של הרב הרצוג שאחד ל-1000, לא מקרי סכנה השאלה נשאלה בהמשך לשאלה "ברכת הגומל לצוללן"
תשובה: לשואל, אכן, הרב הרצוג (שו"ת היכל יצחק, או"ח סי' לב) דייק מתשובת רבי עקיבא איגר (סי' ס) שאחד מאלף אינו בגדר "סכנה" (ראה שם התלבטותו בעניין זה). בדברי המגן אברהם יש בזה סתירה לכאורה: לגבי הריגת שממית כתב שאין להורגה, כי רק אחד מאלף מסוכנת (סי' שטז ס"ק כג, אם כי מצטרף שם ספק נוסף, עי"ש), ומאידך לגבי יולדת כתב שמכיוון שאפילו אחת מאלף אינה מתה בלידה לכן לכתחילה יש לחלל שבת בשינוי (סי' של סק"ג), אך כשאי אפשר בשינוי הרי נוהגים בזה כפיקוח נפש גמור. כללית קשה לכמת את הסכנה בהגדרה סטטיסטית, ובשו"ת מנחת שלמה (ח"ב סי' לז) כתב שמסתבר שהדבר תלוי בשאלה האם אנשים מתייחסים אל הדבר כמסוכן. מכל מקום, הסטטיסטיקה נותנת אינדיקציה מסוימת גם ליחס האנושי, ובמובן זה ברור לי שאחד מאלף הוא בגדר סכנה גדולה. הגע בנפשך שבכל יום "רק" אלפית מהנוסעים בכבישים לא יחזרו הביתה, רחמנא ליצלן, האם לא היו מתייחסים לנסיעה בכביש כאל סכנה גדולה ועצומה? מסתבר גם לחלק בין מצב נורמלי, אלא שיש חשש של אחד לאלף שמא תתפתח סכנה, לבין מצב שבהגדרתו הוא מסוכן ולא נורמלי, אלא שיש אמצעי בטיחות שבדרך כלל מועילים ורק אחד לאלף אינם מועילים. הצלילה בהגדרתה היא כניסה למקום שאינו מתאים לחיים ארוכים, אלא שיש בידי הצולל אמצעים יעילים לשרוד. אילו האמצעים הללו היו בטוחים במאה אחוז - לא היינו מחשיבים זאת כסכנה, אבל מאחר שהם בטוחים רק ב- 99.98  - זוהי סכנה. כיוצא בזה הסביר באגרות משה (או"ח ח"ב סי' נט) את הצורך לברך "הגומל" על טיסה או הפלגה, כי ההימצאות באויר או בים זקוקה לאמצעים מיוחדים כדי לשרוד, ואמצעים אלו בטוחים מאוד בימינו ב"ה אבל אינם ממש 100.
שאלה: האזעקה היא פיקוח נפש?: בבתים סביבי לא קרה כלום,גם לא בפעם שעברה. אמנם היו 2-3 טילים שיירטו אותם, אף על גב שאין לך דבר העומד בפני פקוח-נפש ואין הולכין בפיקוח נפש אחר הרוב, זה דווקא ביש לפנינו סכנת נפש, כגון בנפל עליו הגל, אבל היכא שעכשיו אין כאן פיקוח נפש,אלא שיש לחוש לסכנה הבאה אח"כ, בזה אזלינן אחרי רובא כמו באיסורא. באתי בבקשה,שהרב יורה לי האם אני טועה?
תשובה: אכן אתה טועה טעות מרה רח"ל, אנו חיים בנסי נסים בעזר ה' יתברך ויתעלה,ולכן לא היו עד כה פגיעות בנפש. אך אין לסמוך על הנס אומנם איננו תחת גל אבנים אולם תחת גל טרור של רוצחים שיש להם אמל"ח נוראים לאלפים ולרבבות והם ממטירים אותם עלינו. זהו פקוח נפש חמור ביותר! ואין הולכים בו אחר הרוב של נסי נסים, לדבריך אין לסכן טייסים וחיילים כדי למנוע את הטרור הרצחני הזה. לימוד תורה בעת אזעקה
שאלה: נטילת ידים בבוקר: האם לפני שנטלתי ידיים בבוקר לאחר השינה מותר לגעת במטהר אויר?
תשובה: המשנה ברורה (סי' ד' ס"ק ב') כותב: "כתב ר היום שלא יגע במלבושיו עד שיטול, ובגמרא לא משמע כן". על כן, מותר לגעת בחפצים שונים לפני נטילת ידיים. וחסידים ואנשי מעשה היו נוהגים ליטול ידיהם מיד בקומם משנתם, לתוספת טהרה. ומכל מקום נכון להזהר שלא לגעת בעינים ובשאר נקבי הגוף, עד שיטול ידיו. נוסיף ונזכיר, שאין לגעת באוכלים ובמשקים עד שיטול את ידיו. יום טוב
שאלה: מידע על אוטובוסים בשבת: אני עובד בשירות לקוחות של חברת אוטובוסים, ולפעמים מגיעות שאלות על אוטובוסים במוצש"ק וישנם מקומות שהאוטובוסים מחללים שבת (החברה עצמה בעיקרון לא מחללת שבת) האם אני צריך לתת מידע רק על אוטובוסים שעובדים אחרי צאת השבת?
תשובה: להימנע מכך, ולתת רק את שמות האוטובוסים שיוצאים לאחר השבת כי אתה נהנה מחילול שבת ומהנה אחרים.
שאלה: שמירת נגיעה מקרובי משפחה: יש לי קרובי משפחה שאינם שומרי תורה ומצוות. כל פעם שיש מפגש משפחתי כל הדודים מכבדים אחד את השני בחיבוק ונשיקה קלים,ואני לא, כי אני יודעת שיש לשמור נגיעה מדודים. אך הדבר יוצר הרחקה ואפילו פוגע בחלק מהם. אני לא רוצה לא לגעת בהם דווקא, או שדחוף לי עצם הנגיעה. ממש לא מחפשת מגע. אבל מפריע לי שכתוצאה מזה אני פוגעת בדודים המבוגרים ממני (בהרבה). האם יש היתר כל שהוא,האם יש משהו לעשות? או שצריך להמשיך כמו שאני נהגתי עד עכשיו? רבה!!
תשובה: צריכה להתחמק באופן חד משמעי! את לא ילדה קטנה ולא שייך שיגעו בך.
שאלה: כעסים בתוך המשפחה: בתשובה הרב ענה שכאשר הכעס הוא מתמשך, כיוון שיש משהו באישיות האדם שמעורר אותו- העצה היא להתרחק מאותו האדם. מה ניתן להציע לאדם שהאישיות המעוררת את הכעס אצלו היא מבני המשפחה, והוא לא יכול להתרחק ממנה. אך כן מעוניין למצוא דרך למנוע את הכעס? השאלה נשאלה בהמשך לשאלה "איך להוציא כעסים"
תשובה: : אם מראש אדם יודע שמישהו מכעיס אותו והמציאות מולידה צורך להפגש עימו אז מראש צריך להיות מודעים לכך שאותו פלוני עלול לעורר בי כעס. כשאדם מכין את עצמו ומקבל על עצמו שלא להכנס לכעס בדרך כלל מועיל. הכעס לא בא מהשכל אלא מהרגש בעת שהשכל מסתלק. אם אדם בא חמוש עם שכל והבנה שכעס הוא בעיר פוגע בכועס עצמו אז בדרך כלל לא יגיע לכלל כעס.
שאלה: שאלה דחופה לגבי שאיבת חלב בשבת: אודה אם תוכל להתקבל תשובה עוד היום: אני שואבת חלב לצורך הגברת תפוקת החלב. בנתיים אני משלימה לתינוק ממטרנה וכו. האם במקרה כזה מותר לשאוב לכתחילה בשבת? (נ.ב. יש לי אפשרות גם לשאוב ישירות לאיבוד וכן במשאבה חשמלית אם זה עדיף) ישר כוח
תשובה: ב"ה שלו-ם וברכה היות שהתינוק אוכל גם מטרנה, משאבי לפני השבת עבור השבת. בשבת משאבי לאיבוד שהחלב יפול ישר לכיור או לשים בכלי הקיבול מי סבון שמיד יפגמו את החלב. טוב לשים משאבה חשמלית שתופעל על ידי שעון שבת ולשים את המשאבה על הגוף לפני שהיא פועלת כך השאיבה תהיה לא פעולה ישירה ולשים סבון בבקבוק. אם אי אפשר אז להוציא ביד לאיבוד ובשינוי. רפואה שלמה ושבת שלו-ם הרב חגי בר-גיורא
שאלה: פלאפון בשבת בעת מתיחות: לכבוד הרב, בעת המתוחה הזאת, אנחנו שומעים דיווחים סותרים על אפשרות למלחמה בדרום הארץ, או שמא על הימנעות ממנה. ידוע לי שבסבירות גבוהה יחידת המילואים שלי תשתתף במקרה של מלחמה. האם נוכח אי הוודאות המוחלטת, עליי לשאת טלפון בשבת, שמא איקרא להתייצב כשאיני בבית (בתפילה למשל)? ובשורות טובות לעם ישראל.
תשובה: ב"ה שלו-ם וברכה טילטול הנייד הוא טילטול מוקצה של כלי מלאכתו לאיסור שמותר לטלטלו לצורך גופו. לכן אם אתה חושב שחיוני שלא תאחר לשמוע את הזימון למילואים יש לך לקחת אתך את הנייד. שבת שלו-ם הרב חגי בר-גיורא
שאלה: למוד תורה בעת אזעקה: שמעתי מהרב קרליץ והרב שטיינמן שיש אזעקה - להמשיך ללמוד תורה כי היא מגינה ומצילה. ומאידך שמעתי מרב גדול בדור אחר שיש להסתתר ולא לסמוך על הנס. התחושה שלי היא שהתורה מגינה ומצילה אבל מכל מקום רצוני לקיים דעת חכמים אמיתית! מה עלי לנהוג?
תשובה: התורה אומנם מגינה ומצילה, אולם אין סומכים על הנס. האזעקה היא פיקוח נפש?
שאלה: חלום שחלמתי: היה לי חלום מוזר מאוד. בחלום ראיתי ג וק מעופף הוא היה גדול מאוד וכשתפסתי אותו הרגתי אותו ואז מצאתי בתוכו כסף היה שם כמה מאות דולרים. באותו חלום היה גם כלב וחתול, לחתול היו רק שלש רגליים שניהם היום בודדים ונטושים ואני עזרתי להם הכלב היה עוין כלפי אחרים אבל מאוד חברותי איתי החתול היה קצת חולה. אני לא כל כך זוכר את העלילה אבל אלו הסמלים העיכריים. האם מישהו יכול לפרש לי את זה ולהגיד מה זה אומר? עדיף לפי הקבלה.
תשובה: יתכן ואתה מצפה לקבל ברכה בפרנסה בדרך חדש שבאה בהפתעה כמו המעופף, ואולי בעלי חיים מסמלים סכנות שאחרים חוששים מפניהם אבל לך לא יארע שום נזק.
שאלה: טבילת ילדה במקווה: ישנו מקווה טבעי פתוח לציבור הרחב שבו נוהגים גברים לטבול. למקווה זה הגיע אב חילוני עם ילדתו וביקש לטבול איתה, בעוד יש גברים במקום. כיצד צריך לנהוג בחברתם?
תשובה: : אם היה מדובר על ילדה בוגרת אזי זה דבר מגונה והיה צריך לבקש ממנו שלא יעשה זאת. אם לא היה מסכים אז להתרחק מהמקום באותה עת.
שאלה: חתונה עם בן זוג המתגורר בחו"ל: הנני רווקה תושבת גבעתיים, ומעוניינת להתחתן עם אזרח ישראלי שאינו מתגורר בארץ מזה כ- 30 שנה. בן זוגי התחתן בעבר עם בחורה לא יהודיה בגרמניה, והתגרש ממנה לפני מספר שנים. אילו מסמכים עלינו להציג ברבנות על מנת לפתוח תיק נישואין? בנוסף אין ברשותו תעודת זהות מאחר ולעולם לא הוציא (יש ברשותו דרכון ישראלי).
תשובה: ב"ה שלו-ם וברכה שיהיה לכם בעזרת השם מזל טוב. תפתחי את האתר של משרד הדתות שם מפורטים הדרישות: בפתיחת תיק נישואין, כגון: עדים על רווקות, כתובה של הורים, במקרה שלך החתן צריך להביא גם מסמכים על החתונה וגירושים. תפנו לרשם הנשואים והוא ידריך אתכם אם צריכים לפנות גם לבית דין. בהצלחה ושמחה הרב חגי בר גיורא
שאלה: טיפול בעץ אתרוגים במרפסת בשנת שמיטה: שבוע טוב ומבורך, רציתי לשאול האם מותר לקטוף עלים נגועים ולהרוג כנימות ונמלים בשנת השמיטה מעץ הגדל אתרוגים הגדל אורגנית במרפסת עם מרצפות על 150 ליטר אדמה במיכל פלסטיק ויש בו חורי ניקוז. אם לא יעשה כן העץ והאתרוגים יפגעו מאד. כמו כן רציתי לשאול האם מותר לקצוץ את שיח ההדסים הגדל במרפסת בשנת השמיטה על מנת שבשנה לאחר השמיטה יהיו הדסים משולשים. בנוסף רציתי לשאול לגבי עץ האתרוגים האם כדאי לקטוף את האתרוגים דווקא לפני ראש השנה הקרוב? ישר כח ותזכו למצוות
תשובה: וברכת ד' א. אם יפגע העץ אפשר להרוג את הכנימות והנמלים. אם זה רק מזיקי פירות, לדעת החזו"א מותר, ולדעת הרב קוק אסור. ב. אסור. ג. אם אתה לא מוכר אתרוגים אלא משתמש בהם או נותן לבני הבית, אין לכך משמעות הלכתית רבה, אלא לדעת הרמב"ם שיש לנהוג קדושת שביעית, וא"כ לאחר סוכות יצטרכו לשמור את האתרוג. אבל מעט יתרון יש בזה מכיוון שאם נקטף קודם שביעית הוא ברור של השנה השישית, ואם נקטף לאחר ראש השנה לדעות מסוימות יש לנהוג גם קדושת שביעית. בברכת התורה והארץ יהודה הלוי עמיחי מכון התורה והארץ כפר דרום אשקלון
שאלה: הקברים של דור המדבר: שבוע טוב, רציתי לשאול לגבי הדרוש שבכל שנה חפרו דור במדבר בורות ושכבו לישון שם. ואם זכו קמו בבוקר ואחרי כיסו את מקומם. היכן היה מקום חפירת הבורות הרי ידוע כי יש צורך במרחק בין מקום ישוב (המחנה בו שהו) לבין בית הקברות. האם יצאו חוץ למחנות באלפיהם? ועוד שאלה מדוע הגדולים מגיל 60 לא עשו כן? האם רק מפני שמעל גיל 60 עברו את גיל הכרת? הרי גם הם היו בכלל חוטאי דור המדבר? ושאלה אחרונה - הרי ידוע שיש צורך בתכריכים ואם כן הרי כתבו שהיו מכסים את הבורות - האם היתה זו הוראת שעה? והאם צינו את מקום קבורתם? ישר כח ותזכו למצוות
תשובה: לשואל מקור דברי ח אודות הקברים שחפרו אנשי דור המדבר הוא באיכה רבה (פתיחתא לג), שם מפורש שמשה רבנו היה מכריז כל ערב תשעה באב: 'צאו לחפור!'. כלומר אכן כדבריך, הקברים נחפרו מחוץ למחנה. גזירת המדבר לא נגזרה על הפחותים מגיל עשרים ועל הגדולים מגיל ששים (ראה בבא בתרא כז ע"א ד"ה היה מן). טעם הדבר מבוסס על דיני ערכין כמבואר ב"תורה תמימה" (במדבר יד, כט אות כ). עיין שם. לגבי לבישת תכריכים וסימון הקברים, לא ידוע לנו כיצד נהגו, ואולי באמת לבשו תכריכים ומשנתברר שאכן מתו סומנו הקברים על ידי אלו שנותרו בחיים. נאמנה
שאלה: גילוח הלווים: שבוע טוב, רציתי לשאול אודות גילוח הלוויים. האם הלוויים גלחו גם את זקנם? האם רק לפני עבודתם באוהל מועד או תמיד היו צריכים להיות מגולחים? והאם הגילוח היה הוראת שעה רק למשכן או גם בעבודת המקדש? ישר כח ותזכו למצוות
תשובה: לשואל בענין גילוח הלויים, כולם מודים שהגילוח כלל גם את הזקן, אם כי יש סוברים שהשאירו את הפאות (ראה אבן עזרא במדבר ח, ז ורבנו בחיי שם), וראה תשובתו הארוכה של רבי משולם ראטה בשו"ת קול מבשר (חלק א סימן לח) הטוען כי נפלה טעות סופר בלשונם של אבן עזרא ורבנו בחיי. הציווי על גילוח הלויים ניתן כהוראת שעה בלבד, דהיינו בשעה שנבחרו לשירות במדבר ואינו נוהג לדורות (ראה תורה תמימה במדבר שם הערה ג). נאמנה
שאלה: לימוד תורה כשיש אזעקה: הרב. האם גם מי שלומד תורה בזמן אזעקה חייב להפסיק את הלימוד ולרוץ למרחב מוגן? יש רבנים שאמרו שהתורה מגינה ולכן לא צריך, ויש כאלה שאמרו שחייבים להפסיק כי זה פיקוח נפש.
תשובה: זה תלוי באיזה איזור אתה נמצא, אם יש סבירות ששם יורים המון טילים זה מוגדר בתור שכיחא הזיקא, אבל מקום שלא מועד לפורענות והחשש שמא יפול הוא קטן אין צריך לרוץ. בדרום ששכיח היזקא וודאי שצריך לרוץ כי ההיזק מצוי.
שאלה: לקחים ממבצע צוק איתן: הרב, מעניין אותי מה אנחנו צריכים ללמוד מכל התהליכים האחרונים. האם ניתן ללמוד משהו מהמבצע הצבאי שנערך עכשיו ומתקפת הטילים מצד החמאס עלינו?
תשובה: יש השגחה אלוקית על עם ישראל, ואנחנו צריכים לשאול את עצמנו למה באה הצרה הזו על עם ישראל, כמו שכותב הרמב"ם בהלכות תענית שיש צורך לשאול על כל צרה מדוע היא באה. אין לי ספק שהסיבה העיקרית היא שעם ישראל לא הבין את משמעות דורנו, ומחפשים שותף להסגרת חבלי ארץ. יש לנו חיוב ליישב את הארץ, ובכל זאת אנו ממשיכים את חטא המרגלים, גם בדור המדבר עיקר החטא היה חטא המרגלים. החולשות שמתגלות בקרב חוגי עמינו, אנו רואים חוקים שעולים ומטרתם לפגוע בתורת ישראל ובארץ ישראל. אנשים מתוכנו ובאים לטשטש אז הזהות היהודית. לעם ישראל יש ייחודיות של האמונה והתורה, איך יתכן שאנחנו נבוא ארצה ונטשטש את צביונו של העם שלנו?! לדוגמא, איך יתכן שיקבע חוק נגד שמירת השבת, כגון תחבורה בשבת?! או להכניס לעם ישראל אנשים שהם לא באמת יהודים, חוק הגיור. בשביל זה עם ישראל סבל אלפיים שנה בגלות? כדי שיבואו לארץ ויטשטשו את זהותנו? כתוב בנבואה של בלעם "מראש צורים אראנו.", ומפרשים את הפסוק שאם העם הזה שומר על תרבותו ויחודו - הוא יתחזק, אבל אם הוא לא ישמור על הייחודיות הגויים ינצחו אותו. ארץ ישראל שייכת רק לעם ישראל, צריך להפסיק את תהליך ה ולהפסיק להסגיר חבלי ארץ. כל זמן שעם ישראל לא יבין מה ייעודו בעולם חלילה אנחנו עלולים לספוג ייסורים שכאלה. אני חושש שהמצב ילך ויחמיר מבחינת הגויים, הסבל שאנו סובלים זה תוצאה של חולשות מתוך עמנו ביחס לחיים היהודים וביחס לארץ ישראל. אנחנו צריכים להתחזק בנושאים האלו, נחזק את עצמנו בהנהגה, בבין אדם לחברו וביחס לחוקים, לא ליישם חוקים שיפגעו בייחודו של עם ישראל: קודם כל מדינה יהודית ורק אז דמוקרטית.
שאלה: בורגול שלא נברר לפני הבישול: חייל שראה שבישלו במטבח בורגול ללא שבררו אותו לפני-כן- האם מותר באכילה? באילו דברים ניתן להקל ב"עבר ובישל"? האם יש מקום להקל יותר במטבח צבאי?
תשובה: וברכת ד' הבורגול בימינו הוא נגוע מעט. ועל כן יש חיוב בדיקה מדרבנן, אבל אם לא בדקו יש לקחת את שאריות הבורגול ולבדוק (מספיק לבדוק ג' כפות) ואם הכל נקי אפשר לאכול. אם אין שאריות אפשר להקל מדין עבר ובישל, בכו"א כיוון שהנגיעות היא בין הגרגירים יש לאכול מתון מתון ולראות שאין חלקיקים שחורים בבורגול. בברכת התורה והארץ הרב יהודה הלוי עמיחי מכון התורה והארץ כפר דרום אשקלון